སྐབས་ཐོག་དེའི་གྲྭ་བ་རྒན་གཞོན་ཡོངས་ཀྱིས་སེམས་ནས་བཅོས་མིན་གྱི་དད་གུས་ཞུ་ཡུལ་ཉག་གཅིག་ཡོད་པ་ནི་གསེར་ཁྲི་རྡོ་རྗེ་ཚང་ཡིན་ལ།གཉེར་བ་ཨ་ཁུ་སྒོ་མེ་ཡང་བླ་མའི་བླ་བྲང་ལས་རོང་བོ་དགོན་པ་སྤྱི་བསམ་མཁན་ཞིག་ཡིན་སྟབས།རོང་བོ་དགོན་པའི་གྲྭ་བ་རྒན་གཞོན་ཚོས་བརྩི་བཀུར་ཞུ་ཡུལ་ཞིག་ཡིན།མཚམས་དེ་འདྲ་ཞིག་ལ་གྲྭ་གཞོན་ཡོངས་བྲོས་ནས་དགོན་པའི་རྒྱབ་ཀྱི་གླིང་སྐོར་ལམ་དུ་འགྲོ་གི་འདུག་པས།ང་རང་ཡང་རི་བོང་ཅལ་འདྲོགས་ལྟར་གྲྭ་བ་ཚོས་རྗེས་དེད་ནས་བྲོས་པ་ཡིན་མོད།འོན་ཀྱང་ལྷ་མོ་ཁང་གི་རྒྱབ་ལོགས་སུ་ཚོགས་ཆེན་དགེ་བསྐོས་དང་གྲྭ་བ་རྒན་པ་འགས་བཀག་འདུགརྗེས་ནས་ཤེས་གསལ་ལ།དགོན་པའི་མཁར་སྒོའི་གཞུང་ལམ་སྟེང་གྲྭ་བ་ཚོའི་མདུན་བཀག་པའི་དུས་དེར་ཚོགས་ཆེན་དགེ་བསྐོས་ཡང་སླེབས་པས་།གྲྭ་བ་ཚོ་བྲོས་ནས་དགོན་པའི་རྒྱབ་ཀྱི་གླིང་སྐོར་བརྒྱུད་ས་དཀྱིལ་སྡེ་འདབ་ནས་མར་ཁུལ་ཐོག་ཏུ་སྐད་འབོད་བྱེད་དུ་འགྲོ་རྩིས་བྱས་པ་རེད་ཟེར་བ་ཤེས།གང་ལྟར་ཡང་།དེའི་ཉིན་མོ་རོང་བོ་དགོན་པའི་གྲྭ་བ་ཚོ་ས་གནས་སྲིད་གཞུང་གི་ལས་ཁུང་བར་དུ་སྐད་འབོད་དུ་འགྲོ་ཐུབ་མེད།ཡིན་ན་ཡང་རྗེས་ནས་རེབ་གོང་ཁུལ་དུ་ཁྱབ་བརྡལ་ཕྱིན་པའི་སྐད་ཆ་ཞིག་སྟེ།དེའི་ཉིན་མོ་རེབ་གོང་ཁུལ་ཐོག་ཏུ་དམག་སྒར་ཆེན་པོ་ཞིག་ཡོད་པའི་དམག་མི་ཚོས།ལག་ཏུ་མཚོན་ཆ་དང་བཀྱིག་བྱེད་ཀྱི་ཐག་པ་སོགས་བཟུང་སྟེ།དགོན་པའི་མདུན་གྱི་གཞུང་ལམ་ཆེན་མོ་དང་ཁུལ་ཐོག་གི་ས་མཚམས་དེར་སྒུགས་ཡོད་པ་མཐོང་འདུག